C 216/36
BG
Официален вестник на Европейския съюз
19.6.2023 г.
Основания и основни доводи С обжалваното съдебно решение Общият съд отхвърля първоинстанционната жалба за отмяна, подадена от жалбоподателя срещу Регламент за изпълнение (ЕС) 2020/870 (1) на Комисията от 24 юни 2020 година за налагане на окончателно изравнително мито и окончателно събиране на временното изравнително мито, наложено върху вноса на продукти от стъклени влакна с непрекъсната нишка с произход от Египет, и налагане на окончателно изравнително мито върху регистрирания внос на продукти от стъклени влакна с непрекъсната нишка с произход от Египет.
Жалбоподателят изтъква четири основания за отмяна в подкрепа на настоящата жалба, а именно че Общият съд е допуснал грешка при прилагане на правото, като: — стига до извода, че Комисията не е нарушила член 2, букви а) и б) и член 3, точка 1, буква а) от основния регламент (2), като е приписала финансовите помощи от държавни и публични органи, свързани с правителството на Китайската народна република, на правителството в държавата на произход или износ, а именно правителството на Арабска република Египет, — приема, че Комисията не е нарушила член 4, параграфи 2 и 3 от основния регламент, като е приела за специфични финансовите помощи, приписани на египетското правителство, — стига до извода, че Комисията не е нарушила член 3, точка 1, буква а), подточка ii), член 3, точка 2 и член 5 от основния регламент при изчисляването на размера на предоставеното предимство на жалбоподателя съгласно системата на възстановяване на мита, и — приема, че Комисията не е нарушила член 3, точка 2 и член 4, параграф 2, буква в) от основния регламент, като е определила, че данъчното третиране на загубите от курсови разлики е предоставило предимство на жалбоподателя и представлява специфична субсидия.
По отношение на първото основание за обжалване жалбоподателят посочва по същество, че Общият съд е допуснал грешка при прилагане на правото, като е стигнал до извода, че основният регламент не изключва възможността дори финансовото участие да не произтича пряко от правителството в държавата на произход или износ, това финансово участие да му бъде приписано съгласно член 2, буква б) и член 3, точка 1 от основния регламент.
По отношение на второто основание за обжалване жалбоподателят посочва по същество, че Общият съд е допуснал грешка при прилагане на правото, като е направил извода, че египетското правителство има статута на орган, предоставил преференциалното финансиране, което е било отпуснато от китайското правителство.
Вместо това Общият съд трябвало да направи извода, че Комисията е нарушила член 4, параграфи 2 и 3 от основния регламент, тъй като именно предоставилите финансовото участие китайски образувания били предоставящият орган.
По отношение на третото основание за обжалване жалбоподателят посочва по същество, че Общият съд е допуснал грешка при прилагане на правото, като е стигнал до извода, че единственото сходно положение за определяне дали жалбоподателят е получил предимство, е това на предприятие, установено, като жалбоподателя, в икономическата зона на Суецкия канал („ЗСК“), което продава продукти, съдържащи материали, които са били освободени от мита, на предприятие, установено извън ЗСК.
По отношение на четвъртото основание за обжалване жалбоподателят посочва по същество, че Общият съд е допуснал грешка при прилагане на правото, като е направил извода, че Комисията не е приела, че данъчното третиране само по себе си представлява субсидия, която може да бъде предмет на изравнителна мярка, и че жалбоподателят в първоинстанционното производство не е представил доказателства, които могат да поставят под съмнение правдоподобността на фактическите преценки на Комисията в обжалвания регламент за изпълнение относно факта, че от данъчното третиране са се ползвали всички предприятия със задължения в чуждестранни валути.
(1) (2)
OВ L 201, 2020 г., стр. 10.
Регламент (ЕС) 2016/1037 на Европейския парламент и на Съвета от 8 юни 2016 година относно защитата срещу субсидиран внос от държави, които не са членки на Европейския съюз (OВ L 176, 2016 г., стр. 55).